Uusi vammaispalvelulaki on tulossa voimaan 1.1.2025. Sen voimaantulon myötä vanha vammaispalvelulaki kumoutuu. Mitä tämä tarkoittaa kehitysvammaisille ihmisille ja heidän perheilleen? Lue Oulun Kehitysvammaisten Tuki ry:n ja Kehitysvammaisten Tukiliiton lakineuvonnan laatima tiedote asiasta.

**Uuden lain keskeiset periaatteet**

Uuden vammaispalvelulain keskeisenä lähtökohtana on vammaisten henkilöiden osallisuus ja yhdenvertaisuus sekä vammaisen henkilön tarpeiden mukaiset ja itsenäistä elämää tukevat palvelut. Uuden lain voimaantulon myötä vanha vammaispalvelulaki ja kehitysvammalain palveluja koskevat pykälät kumoutuvat.

Uusi vammaispalvelulaki sisältää säännökset kaikille vammaisille, myös kehitysvammaisille järjestettävistä sosiaalihuollon erityispalveluista. Kehitysvammalaista jäävät voimaan itsemääräämisoikeuden vahvistamista, perusoikeuksien rajoittamista ja tahdosta riippumatonta erityishuoltoa koskevat säännökset.

Uuden vammaispalvelulain perusteella palveluja järjestetään vain, jos muussa laissa tarkoitetut palvelut eivät ole henkilön yksilöllisen palvelutarpeen ja edun kannalta sopivia ja riittäviä. Toisin sanoen, jos kehitysvammaisen henkilön yksilöllisiä, tarpeen mukaisia sosiaalipalveluja ei voida järjestää sosiaalihuoltolain mukaan, ne tulee järjestää vammaispalvelulain perusteella. Palvelun maksullisuus tai maksuttomuus ei enää vaikuttaisi siihen, kun arvioidaan asiakkaan edun toteutumista erilaisissa palveluvaihtoehdoissa.

**Siirtymäsäännökset**

Tulevaan vammaispalvelulakiin on sisällytetty siirtymäsäännökset, joiden mukaan vanhan vammaispalvelulain ja kehitysvammalain mukaiset päätökset ovat voimassa niihin merkityn voimassaoloajan ja joka tapauksessa enintään kolmen vuoden ajan, ellei vammaisen henkilön tai hyvinvointialueen aloitteesta palvelutarve edellytä palvelujen uudelleen arviointia ja uusia palvelupäätöksiä.

Merkittävä muutos kehitysvammaisten henkilöiden kohdalla on se, ettei uudessa vammaispalvelulaissa ole säännöksiä erityishuolto-ohjelmista. Tällä hetkellä voimassa olevat erityishuolto-ohjelmat (ehot) ovat voimassa em. siirtymäajan, ja hyvinvointialueen tulee muuttaa ne vastaamaan uutta lakia viimeistään vuoden 2027 loppuun mennessä, elleivät palvelutarpeet muutu jo sitä ennen tai asiakas itse pyydä uusia päätöksiä ehoon merkityistä palveluista.

Huomioitavaa on, että jos tällä hetkellä voimassa olevaan erityisohjelmaan halutaan muutosta, kannattaa sitä hakea tämän vuoden aikana. Vanhan vammaispalvelulain ja kehitysvammalain voimassaoloaikana vireille tulleet hakemukset ja niiden päätöksistä tehdyt muutoksenhaut on käsiteltävä vanhojen lakien mukaisesti, vaikka päätöksenteko siirtyy tulevalle vuodelle.

**Pohjois-Suomen aluehallintoviraston valvontapäätös**

Pohjois-Suomen aluehallintoviraston 14.8.2024 tekemän valvontapäätöksen mukaan Pohteen kehitysvammapalvelujen järjestämisessä, toteuttamisessa ja siihen liittyvässä päätöksen teossa on vakavia puutteita ja epäkohtia. Tämän johdosta aluehallintovirasto antoi Pohjois-Pohjanmaan hyvinvointialueelle huomautuksen, jotta vastaisuudessa menetellään lainsäädännön ja hyvän hallintotavan mukaisesti kehitysvammapalvelujen järjestämisessä ja siihen liittyvässä päätöksenteossa.

Aluehallintoviraston päätöksessä todetaan muun muassa, ettei voimassa olevia erityishuolto-ohjelmia voida muuttaa tai lakkauttaa suullisella ilmoituksella ilman uutta päätöksentekoprosessia. Lisäksi aluehallintovirasto toteaa, että asiakkaan saamassa palvelupäätöksessä tulee olla yksilöity tieto siitä, mihin palveluihin asiakas on oikeutettu tai velvoitettu sekä tieto päätöksessä annetun palvelun toteuttamistavasta ja määrästä.

**Kehitysvammaisten Tukiliiton konsultaatio**

Oulun Kehitysvammaisten Tuki ry on konsultoinut Kehitysvammaisten Tukiliiton lakineuvontaa uuden vammaispalvelulain ja siirtymäsäännösten soveltamisesta ja erityisesti siitä, miten pitää menetellä voimassa olevien erityishuolto-ohjelmien tarkistamisesta Pohjois-Suomen aluehallintoviraston päätöksen mukaisiksi.

Tukiliiton lakineuvonnan antaman vastauksen mukaan ei ole mahdollista antaa yleistä ohjetta siitä, kannattaako pyrkiä jatkamaan voimassa olevan vanhan lain mukaisilla palveluilla vai hakea uusia palveluja, koska palvelutarpeet ja tilanteet ovat erilaisia. Joissakin tilanteissa voi olla edullisempaa hakea ehon päivitystä tämän vuoden aikana. Näistä asioista kannattaa keskustella oman sosiaalityöntekijän kanssa.

Jos on tällä hetkellä tyytyväinen saamiinsa palveluihin, jotka ovat päättymässä vuoden vaihteessa tai ennen siirtymäajan päättymistä, kannattaa hakea jatkoa tämän vuoden aikana, jotta saa asian käsiteltyä vielä tänä vuonna voimassa olevan lainsäädännön mukaisesti. Jos uuden lain tuomista uusista palveluista, esim. tuetusta päätöksenteko ja erityisestä osallisuuden tuesta, olisi apua juuri omaan tilanteeseen, kannattaa hakemus laittaa vireille vasta ensi vuonna. Tämän vuoden puolella tehty ehon päivitys ei myöskään estä em. uusien palvelujen hakemista ensi vuonna.

Tukiyhdistykselle tulleiden yhteydenottojen perusteella esimerkiksi kehitysvammaisten henkilöiden päivä- ja työtoimintaa koskevissa erityishuoltopäätöksissä ei ole tarkoin määritelty palvelujen sisältöä ja määrää siten kuin Pohjois-Suomen aluehallintovirasto edellyttää. Näin ollen, jos on tyytymätön tämänhetkisten palvelujen sisältöön ja määrään, kannattaa hakea uutta erityishuolto-ohjelman päätöstä varmistaakseen sen voimassaolo seuraavan kolmen vuoden ajan.

Tukiyhdistykselle on tullut myös paljon yhteydenottoja koululaisten aamu- ja iltapäivätoiminnan järjestelyistä ja päätöksenteosta. Pohjois-Suomen aluehallintovirasto on tietojemme mukaan kumonnut Pohteen tekemiä erityishuolto-ohjelmia, joiden mukaan koululaisten iltapäivätoimintaa ei järjestetä erityishuoltona. Pohde puolestaan on valittanut aluehallintoviraston päätöksestä Pohjois-Suomen hallinto -oikeuteen. Asia on edelleen kesken. Näkemyksemme mukaan, jos haluatte varmistaa, että jatkossakin koululaisen iltapäivätoiminta toteutuu nykyisen kehitysvammalain mukaisena erityishuoltona, kannattaa siitä tehdä uusi hakemus tai ainakin varmistaa omalta sosiaalityöntekijältä tai palveluohjaajalta, miten toimitaan asian keskeneräisyyden vuoksi.

Lisätietoja antavat:

Maija Pelkonen, maija.pelkonen49@gmail.com

Annemari Eskola, annemari.eskola@oketuki.fi

Oulussa 16.10.2024

Maija Pelkonen

Hallituksen jäsen

Edunvalvonta- ja vaikuttamistoimikunnan puh. joht.

Linkit:

<https://www.tukiliitto.fi/tuki-ja-neuvot/oppaat-ja-materiaalit/lakimies-vastaa/milloin-uusi-vammaispalvelulaki-alkaa-vaikuttaa/>

<https://stm.fi/vammaispalvelulaki>

<https://thl.fi/julkaisut/kasikirjat/vammaispalvelujen-kasikirja/ajankohtaista/uusi-vammaispalvelulaki>

Avin tiedote